משימות מיוחדות (ספר)

"נסיך העלה"

מוסקבה, 1886. ארבע שנים לאחר האירועים המתוארים במות אכילס, פנדורין עדיין משמש כפקיד למשימות מיוחדות למושל מוסקבה, הנסיך דולגורוקוי. הוא מתגורר עם הרוזנת אדי, אישה נשואה. לאחר שג'נטלמן נוכל בשם מומו, המכונה "נסיך עלה", עוקץ את הנסיך בסכום של מאה אלף רובל, פנדורין נקרא לעצור אותו. פנדורין לוקח איתו לחקירה עוזר צייתן, שוטר צעיר בשם אָניסי צִבעוֹנימוֹב, יחד פנדורין וצבעונימוב ינסו לעצור את מומו ואת שותפתו היפהפייה, מימי.
פנדורין מרחרח ומגלה הגרלה מזויפת המנוהלת על ידי נסיך העלה, אבל מומו ומימי מצליחים לברוח. מומו בתורו מרמה את משרתו היפני של פנדורין, מאסה כשהוא מאפשר לו לגנוב את כל מטענה של הרוזנת אדי. זועם פנדורין נודר לנקום במומו ורוקח תרגיל עוקץ שבו הוא מתחזה לנסיך הודי שברשותו אבן ברקת גדולה. אך מומו ומימי שוב בורחים, אם כי לא לפני שמימי וצבעונימוב מנהלים מפגש רומנטי. מומו שולח בחזרה את כל חפציה של אדי במאמץ להקל את הלחץ מפנדורין. פנדורין לאחר מכן שולח את אדי בחזרה לבעלה.
מומו מחליט לברוח ממוסקבה כדי להימנע מלאתגר את פנדורין, אך משנה את דעתו לאחר מפגש מקרי עם סמסון ארופקין, בכיר מוסקבאי מושחת. מומו מחליט לשדוד את ארופקין, אבל המזימה משתבשת להחריד. מומו ומימי נתפסים לבסוף על ידי ארופקין, שמאיים לרצוח את שניהם כאשר פנדורין מגיע ומציל אותם. ארופקין נעצר על פשעיו ופנדורין מאפשר למומו ללכת בשל חוסר ראיות, מתוך רצון להציל את הבוס שלו, הנסיך דולגורוקוי ממבוכה. מימי, מצד שני, עומדת למשפט על מעורבותה במקרי ההונאה. נראה שהיא תישלח לגלות בסיביר — צבעונימוב, שהתאהב בה, חולם להינשא אליה לאחר שתשתחרר — כאשר מומו, מחופש לדיין, מגן על מימי בבית המשפט וסוחט את השופט לבטל את ההאשמות. צבעונימוב צופה במימי ומומו עוזבים את בית המשפט, לא מבין עד שכבר נהיה מאוחר מדי, כי מומו הוא עורך הדין, והוא מביט בנסיך עלה לוקח ממנו את אשת חלומותיו.

"המעצב"

מוסקבה, 1889. השבוע הקדוש שלפני חג הפסחא. במוסקבה, זונה נרצחת באכזריות וגופתה מבותרת. פנדורין מאמין שהרוצח הוא ג'ק המרטש, רוצח אנגלי שעומד מאחורי סדרת רציחות של זונות בלונדון בשנה שעברה. בתחילת הרומן, מוצגת נקודת המבט של הרוצח, שמתאר את פשעיו וקורא לעצמו "מעצב", מאחר שהוא מאמין שהוא גורם לנשים מכוערות להיראות יפות. שאר הסיפור נקטע מעת לעת עם מחשבותיו של המעצב.
יועץ המשפט איז'יצין, חוקר מתחרה לפנדורין, מפקח על הוצאת הגופות מקברן בבית העלמין בוז'דומקה בעוד פנדורין מתייצב עם עוזרו, צבעונימוב. בבית הקברות, צבעונימוב מתיידד עם פחומנקו, שומר בית הקברות האוקראיני. חוקר הנתיחה שלאחר המוות, ד"ר זכרוב, מזהה ארבע גופות נוספות כקורבנותיו המוסקבאים של המרטש. צבעונימוב מדווח על ממצאים אלה לפנדורין, אשר חברתו החדשה, אנג'לינה, מאמינה פרבוסלבית אדוקה, גרה עם פנדורין. מקורותיה של אנג'לינה מתוארים בסיפור הקצר "עקרבם של בני בסקאקוב" מאוסף "מחרוזת אבני הירקן". פנדורין בודק את רשומות האנשים אשר נסעו מלונדון למוסקבה בחודשים האחרונים ולהם הכשרה רפואית ומגיע לשני חשודים: נסוויצקאיה המיילדת וסטניץ', אחיה, שנזרק מבית הספר לרפואה לפני שבע שנים. זמן קצר לאחר מכן, פנדורין מקבל לידיו חבילת דואר מבעיתה: אוזן אנושית.

מבנה

במשימות מיוחדות, אקונין מחזיר את ההרגל לספר את סיפורי פנדורין מתוך נקודות מבט אחרות מאלה של פנדורין. "נסיך העלה" מתואר מנקודת מבטם של צבעונימוב ומומו. "המעצב" מתואר בעיקר מנקודת מבטם של צבעונימוב וכולל מחשבות מתוך מוחו של הרוצח.

חשיבות ספרותית וביקורת

על פי אקונין, כאשר הרומן הראשון של פנדורין, עזאזל, פורסם ברוסיה ב-1998, הוא נמכר רק בששת אלפים עותקים. שלושת הספרים הבאים בסדרה נמכרו באופן דומה. עם זאת, הספר משימות מיוחדות, הרומן החמישי בסדרה, נחשב לרב מכר של ממש ונמכרו יותר עותקים משאר הרומנים של פנדורין, מה שהפך את אקונין לכוכב ענק ברוסיה.

דיוק היסטורי

בספר "המעצב", פנדורין מתייחס לג'ק המרטש כמי שהרג שמונה נשים במהלך מסע הרצח שלו בלונדון, אך למעשה מספר הקורבנות של ג'ק המרטש מעולם לא הוכח בוודאות, אך בדרך כלל נוטים להעריכו בחמש קורבנות. שמונת קורבנותיו של אקונין הם חלק מרשימה רחבה, הכוללת גם קורבנות שמהוות אפשרויות, אך כלל לא בטוח שנרצחו על ידו, כמו אמה סמית', מרתה טבראם ורוז מילט.

עיבוד קולנועי

מאז 2016 סיפור "המעצב" נמצא בשלבי טרום הפקה, כאשר דנילה קוזלובסקי לוהק לגלם את אראסט פנדורין עם יליזבטה בויארסקאיה שתככב לצדו, בסרט שתוכנן לצאת לאקרנים במהלך שנת 2019, אך לא פורסמו ידיעות נוספות ולא ידוע מצב הסרט.